En våd aften i byen fik en dramatisk afslutning for en 20-årig mand fra Aalborg. Klokken 03.56 natten til lørdag blev den berusede mand anholdt og sigtet for at have sat ild til sin egen lejlighed på Tiendeladen i Aalborg. Den 20-årige havde fundet vej til Hotel Phønix i Aalborg kun iført underbukser. Hotellet kontaktede derfor Nordjyllands Politi, som rykkede ud og fik en snak med manden. Her kom det frem, at han havde forsøgt at starte en brand i sin egen lejlighed. - Han fortalte, at han havde antændt noget tøj i sit klædeskab. Politiet og beredskabet rykkede derfor ud til mandens lejlighed, hvor der var røgudvikling. Branden blev dog forholdsvis hurtigt slukket, fortæller vagtchef Mads Hessellund fra Nordjyllands Politi. Den 20-årige endte i detentionen til afrusning. Han vil lørdag blive afhørt, og så vil politiets juridiske afdeling tage stilling til, om manden skal fremstilles i grundlovsforhør.

Opsummering:
En 20-årig mand blev natten til lørdag anholdt for forsætlig brandstiftelse. Beredskabet måtte rykke ud for at slukke en brand i mandens egen lejlighed.